钦定古今图书集成/理学汇编/字学典/第088卷 > 陈思书苑菁华 > 《唐人论笔法》
## 钦定古今图书集成/理学汇编/字学典/第088卷 > 陈思书苑菁华 > 《唐人论笔法》

学书之初，执笔为最。盖明于位置点画，便于墨道也。
须其良师口授，天性自悟，纵横落纸，笔无虚发，即能
专成其势。大约虚掌实指，平腕竖锋，意在笔前，锋行
画内，心想字形，轻重邪正，各得其趣。切须襟怀沈静，
自然思盈半矣。待其功成，即专势况。殊不可拓模写
样，轻自取拙。若槁行杂体，掇笔往来，悬管自在，但取
体势雄壮，不可拘其小节。若畏惧生疑，否臧不决，运
用迷于笔前，振动惑于手下，师心固乎独见，弟子执
其寡闻，耻请问于智人，忌艺能之胜己。若欲造元，未
之有也。《禁经》云：“有攻无性，神彩不变。”兼此二事，然后
得齐古人之景气。又云：〈此下有第一用笔四字原本阙〉第二识势，第
三裹束。三者兼备，然后为书。苟守一途，即未为得。张
怀瓘云：“揖让礼乐，献不及羲；风神散逸，羲不及献。证
之于书，藉其神彩也。”李嗣真云：“今之驰骛，去圣逾远，
徒识方圆，而迷点画，犹庄生之叹旨者，《易》象之谈，日
中终不见矣。”唐太宗与汉王元昌、褚遂良等皆受之
于史陵，然褚首师虞，后又学史，乃谓陵曰：“此法更不
可以教人”，是其妙处也。陆柬之受之于虞世南，世南
受之于智永，皆有体法。今人都不闻师范，又自无鉴局，虽古迹昭然，永不觉悟，而执燕珉以为宝，玩楚凤
而称珍，不亦谬哉！褚河南云：“良师不遇，岁月徒往。今
之能者，时见一班，忽不悟者，终身瞑目。”盖书非口传
手授，而云能之者，未之“见也。”